УIэгъэ зэи мыхъуауэ къэзыгъэзэжа
1918 гъэм Инарыкъуей къуажэ къыщалъхуа Шэрий Цунэ и ныбжьэгъухэмрэ хьэблэм дэс сабийхэмрэ и къарууфIагъэм-кIэ, лэжьыгъэр фIыуэ зэрилъагъумкIэ къахэщырт. И щIакхъуэ Iыхьэр пасэу къэзылэжьын щIэзыдза щIалэщIэр колхозым хыхьащ.
1940 гъэм Цунэ армэм ираджэри къулыкъу ищIащ. Зауэр къыщыхъеям ар Каунас къалэ щыIэт. Фронтым щыIухьари а къалэращ икIи Прибалтикэр зыхъумахэм яхэтащ Цунэ. 1943 гъэм и фокIадэ мазэм щыщIэдзауэ зауэр иухыху ефрейтор щIалэр 138-нэ батальоным хэтащ. Белоруссиер, Польшэр хуит щIыжыным щIэзэуащ, бийр Германием нэс ихужащ. ТекIуэныгъэ махуэшхуэр къыщыблэгъам, Шэрий Цунэ Берлин дэтт.
И пэм щыщIэдзауэ и кIэм нэс зауэм пхыкIа, псэзэпылъхьэпIэ куэдрэ ихуа щIалэр зэ уIэгъэ хъуакъым. 1946 гъэм и мазаеращ ар унэм къыщыкIуэжар.
Ефрейтор щIалэм къыхуагъэфэщащ Хэку зауэ орденым и етIуанэ нагъыщэр, Вагъуэ Плъыжь ордену тIу, «Зауэм къищигъэлъэгъуа лIыгъэм папщIэ», «Берлин къызэрищтам папщIэ», «Германием зэрытекIуам папщIэ» медал-хэр.
Зауэ нэужьым Цунэ Мэлгъэбэг деж щIыдагъэ къыщилъыхъуэу, Курп МТС-м, Курп Ипщэ дэт курыт еджапIэм пхъащIэу щылэжьащ.
Щоджэн Инал.
